12.1.2022
RO
Jurnalul Oficial al Uniunii Europene
C 15/61 Miercuri, 19 mai 2021
8. consideră că clasificarea diferitelor forme de hidrogen ar trebui să fie determinată pe baza unei evaluări independente, fundamentate științific, care să depășească abordarea des folosită bazată pe culori; consideră că această clasificare ar trebui să se bazeze pe emisiile de gaze cu efect de seră generate de-a lungul întregului ciclu de viață al hidrogenului, anume pe parcursul întregului proces de producție și transport, și ar trebui să țină seama și de criterii de durabilitate transparente și solide, în conformitate cu principiile economiei circulare, având la bază valori medii și valori standard pentru fiecare categorie, cum ar fi obiectivele privind utilizarea durabilă și protecția resurselor, manipularea deșeurilor și o utilizare a sporită a materiilor prime și secundare, prevenirea și controlul poluării și, în cele din urmă, protejarea și refacerea biodiversității și a ecosistemelor;
9.
constată că există o discrepanță între diferitele definiții ale hidrogenului curat utilizate de diferiți actori, cum ar fi Comisia și Alianța europeană pentru hidrogen curat, care creează confuzii nedorite; subliniază, în acest sens, că distincția dintre hidrogenul din surse regenerabile și hidrogenul din surse cu emisii scăzute de dioxid de carbon trebuie să fie clară (17); constată, în plus, că evitarea utilizării a două denumiri pentru aceeași categorie de hidrogen, și anume „hidrogen (obținut) din surse regenerabile” și „hidrogen curat”, astfel cum a propus Comisia, nu ar mai crea confuzii și subliniază aici că termenul „hidrogen din surse regenerabile” este sintagma cea mai obiectivă științific pentru această categorie de hidrogen;
10. subliniază nevoia urgentă de standarde și certificare la nivelul UE și la nivel internațional; constată și că ar trebui avute în vedere garanțiile de origine aliniate la registrele naționale pentru a se asigura că se produce suficient hidrogen din surse regenerabile în timp util și că consumatorii pot alege soluții durabile în cunoștință de cauză, reducându-se la minimum riscul de investiții irecuperabile;
11. subliniază că sistemul de standardizare trebuie să se bazeze pe o abordare holistică și să fie aplicabil hidrogenului importat; invită Comisia să introducă un cadru de reglementare cu criterii solide și transparente de sustenabilitate pentru certificarea și urmărirea hidrogenului în UE, ținând seama de amprenta sa de gaze cu efect de seră de-a lungul întregului lanț valoric, inclusiv în sectorul transporturilor, pentru a stimula și investiții într-o producție suplimentară suficientă de energie electrică din surse regenerabile; invită Comisia să asigure, cât mai curând posibil în 2021, un cadru de reglementare pentru hidrogen care să asigure standardizarea, certificarea, garanțiile de origine, etichetarea și comercializarea în toate statele membre și, de asemenea, să profite de viitoarea revizuire a schemei UE de comercializare a certificatelor de emisii (ETS) pentru a examina modificările necesare pentru a fructifica întregul potențial al hidrogenului de a contribui la obiectivele climatice ale UE, ținând seama de riscurile relocării emisiilor de dioxid de carbon;
12. subliniază că clasificarea diferitelor tipuri de hidrogen ar servi, printre altele, scopului de a oferi informații consumatorilor și nu este menită să oprească dezvoltarea acestei tehnologii în general; constată că actualul sistem de garanții de origine pentru energia electrică din surse regenerabile nu a atras încă investiții adecvate în capacitatea suplimentară; subliniază, prin urmare, importanța elaborării în continuare a unor orientări privind condițiile și criteriile, pentru a evita dubla contabilizare a capacităților de energie din surse regenerabile;
13. este ferm convins că familiarizarea cetățenilor cu această tehnologie este esențială pentru crearea cu succes a unei economii bazate pe hidrogen; subliniază, prin urmare, că este important ca publicul și părțile interesate să fie implicate și să existe standarde europene tehnice și de siguranță pentru hidrogen, precum și soluții de înaltă calitate pe bază de hidrogen care respectă aceste standarde; subliniază, în plus, că protocoalele de siguranță din sectoarele cererii trebuie în permanență actualizate în privința utilizării hidrogenului; solicită, prin urmare, ca exemplele de bune practici și o cultură a siguranței hidrogenului să fie promovate în întreaga Uniune;
Creșterea producției de hidrogen
14. subliniază că, pentru a asigura buna funcționare a pieței interne a hidrogenului, trebuie depășite barierele de reglementare, iar Comisia ar trebui să propună rapid un cadru legislativ coerent, integrat și cuprinzător pentru o piață a hidrogenului, care să fie aliniat la alte acte legislative aplicabile și să respecte pe deplin principiile proporționalității,
(17)
Potrivit Comisiei, „hidrogenul din surse cu emisii scăzute de dioxid de carbon” include hidrogenul pe bază de combustibili fosili cu captare de carbon și hidrogenul pe bază de energie electrică, cu o reducere semnificativă a emisiilor de gaze cu efect de seră de-a lungul întregului ciclu de viață în raport cu producția de hidrogen existentă.